stanford-oval/wikipedia huggingface dataset:
מס משקאות ממותקים
המס במדינות שונות > קולומביה

בקולומביה הועלתה הצעה בשנת 2016 לקביעת מס של 20% על המשקאות הממותקים, ההצעה נדחתה על ידי בית המחוקקים הקולומביאני למרות התמיכה הפופולרית בה.
המס במדינות שונות > דנמרק

בדנמרק החלו מס על הסודה כבר בתחילת המאה ה-20, כנגד החלטה זו היו הפגנות ודיונים רבים. בשנת 2013 הצהירה הממשלה כי המס יבוטל על מנת ליצור עוד מקומות עבודה ולעזור לכלכלה המקומית.
מבקרי המס טענו שהמיסים לא יעילים במיוחד. כדי להימנע ממסי הסוכר, קמעונאים מקומיים התלוננו שהדנים פשוט נסעו לשוודיה ולגרמניה, שם המחירים היו נמוכים יותר. דנמרק ביטלה את המס על משקאות קלים ב-2014.
המס במדינות שונות > פינלנד

מס סוכר הונהג בפינלנד החל משנת 1940.
המס במדינות שונות > צרפת

צרפת הייתה הראשונה שהציגה מס ממוקד על משקאות ממותקים לא אלכוהוליים ברמה הלאומית כבר בשנת 2012. המס, שעומד על 0.0716 אירו לליטר, חל הן על משקאות קלים רגילים והן על משקאות דיאטטיים, מים מינרליים בטעמים ומיצי פירות בתוספת סוכר, אך אינו חל על מים מינרליים ומיצי פירות 100% (כאלה ללא תוספת סוכר).
מאמר משנת 2019 שפורסם בכתב העת "PLoS ONE" העריך את השפעות המחיר והצריכה של המס בצרפת. מסקנת המחקר: "העדויות לגבי תגובות הצרכנים הן מעורבות ולא חזקות. הנתונים מצביעים לכל היותר על הפחתה קטנה מאוד ברכישת משקאות קלים (כחצי ליטר לנפש לשנה), השפעה שתהיה עקבית עם שיעור המס הנמוך. אנו מוצאים עדויות מרמזות לתגובה גדולה יותר על ידי תת-המדגם של קונים כבדים. נראה שמיצי פירות ומים לא הושפעו מהמס."
המס במדינות שונות > הונגריה

המס בהונגריה נכנס לתוקף בספטמבר 2011, הוא מס של 4 אחוזים על מזון ומשקאות המכילים כמויות גדולות של סוכר ומלח, כגון משקאות קלים, ממתקים, חטיפים מלוחים, תבלינים וריבות פירות. על פי נתוני המדינה בשנת 2016, המס הביא להפחתה של 22% בצריכת משקאות אנרגיה ו-19% מהאנשים הפחיתו את צריכת המשקאות הקלים הממותקים.
המס במדינות שונות > הודו

בהודו יש מס של 40% על סודה ממותקת החל מ-1 ביולי 2017.
המס במדינות שונות > אירלנד

באירלנד מס סוכר הוכנס ב-1 במאי 2018. המס מוסיף 30 סנט לליטר למחיר של משקאות ממותקים פופולריים המכילים יותר מ-8 גרם סוכר ל-100 מ"ל.
המס במדינות שונות > איטליה

בשנת 2018 העבירו מספר נציגים רפואיים מכתב רשמי לשרת הבריאות ג'וליה גרילו ובו הצעה להעלות מס של 20% על משקאות ממותקים. בספטמבר 2019 הזכיר ראש הממשלה ג'וזפה קונטה בנאום פומבי את הרעיון להנהיג מס "על משקאות מוגזים" (ולא ציין אם הוא מתייחס רק למשקאות ממותקים), והתייחס אליו כ"מעשי".
בסוף 2019 אושרה רשמית הצעת מס על צריכת משקאות קלים ממותקים. תחילתו הרשמית נדחתה אז ל-1 בינואר 2022. התאחדות יצרני המשקאות והמשקאות הקלים חידשה את התנגדותה להצעה, והעריכה כי תהיה לכך השפעה של התכווצות השוק בשיעור של 16%.
המס במדינות שונות > מלזיה

במלזיה יש מס משקאות ממותקים שיושם ב-1 ביולי 2019.
המס במדינות שונות > מקסיקו

בספטמבר 2013, נשיא מקסיקו אנריקה פניה נייטו, הציע מס של 10% על כל המשקאות הקלים, במיוחד משקאות מוגזים, מתוך כוונה לצמצם את מספר החולים בסוכרת, מחלות לב וכלי דם אחרות במקסיקו, בה יש את אחד מהשיעורים הגבוהים בעולם של השמנת יתר.
על פי נתוני ממשלת מקסיקו, בשנת 2011, הטיפול בכל חולה עם סוכרת עלה למערכת הבריאות הציבורית המקסיקנית בסביבות 708 דולר לשנה, עם עלות כוללת של 778,427,475 דולר בכל שנת 2010.
בספטמבר 2013, חברות משקאות במקסיקו החלו בקמפיין תקשורתי כדי למנוע את אישור מס הסודה בשיעור 10%. הם טענו שצעד כזה לא יעזור להפחית את ההשמנה במקסיקו וישאיר מאות מקסיקנים העובדים בתעשיית קני הסוכר חסרי עבודה. הם גם האשימו בפומבי את ראש עיריית ניו יורק מייקל בלומברג בדחיפת הצעת החוק השנויה במחלוקת מחוץ למדינה. בסוף אוקטובר 2013, הסנאט המקסיקני אישר את המס יחד עם מס של 5% על ג'אנק פוד.
המס במדינות שונות > הולנד

הולנד תכננה ליישם מס סוכר החל מדצמבר 2021.
המס במדינות שונות > נורווגיה

בנורווגיה יש מס סוכר כללי על מוצרי סוכר מזוקקים מאז 1922, שהונהג כדי להגביר את ההכנסה של המדינה במקום להפחית את צריכת הסוכר. מאז הופרדו משקאות לא אלכוהוליים מהמס הכללי, ובשנת 2017 נקבע המס על משקאות ממותקים ל-3.34 קרונות לליטר.
בינואר 2018, ממשלת נורווגיה העלתה את גובה מס הסוכר ב-83% עבור מוצרים מוכנים לאכילה המכילים סוכר, וב-42% עבור משקאות. מס הסוכר לליטר הועמד ל-4.75 קרונות, והוא חל על משקאות ממותקים באופן טבעי או מלאכותי.
המס במדינות שונות > עומאן

בעומאן יש מס סוכר מאז יוני 2019.
המס במדינות שונות > פרו

בפרו קיים מס סוכר של 25% מאז מאי 2018.
המס במדינות שונות > פולין

בפולין החילה מס סוכר על משקאות קלים ואנרגיה בינואר 2021. ממחקר שנעשה במדינה עלה כי לאחר כניסתו מחירי המשקאות הקלים עלו ב-36% והצריכה ירדה ב-20%.
המס במדינות שונות > פורטוגל

בפורטוגל החילה מס משקאות ממותקים ב-2017. החוק כולל מס על מזונות עם נתרן גבוה.
המס במדינות שונות > קטר

בקטר יש מס על משקאות ממותקים מאז ינואר 2019.
המס במדינות שונות > ערב הסעודית

בערב הסעודית יש מס סוכר של 50% רק על משקאות קלים ואנרגיה מאז 10 ביוני 2017, ומאז 1 בדצמבר 2019 אותו אחוז מס חל על כל המשקאות הממותקים.
המס במדינות שונות > סינגפור

במהלך עצרת היום הלאומי של סינגפור ב-2017, ראש הממשלה לי הסיין לונג דיבר ארוכות על חשיבות המלחמה בסוכרת. הוא אמר, "אם אתה שותה משקאות קלים כל יום, אתה מעמיס על הגוף שלך סוכר, ומעלה משמעותית את הסיכון שלך לסוכרת. הילדים שלנו נמצאים בסיכון הגבוה ביותר מכיוון שמשקאות קלים הם חלק מאורח החיים שלהם."
ב-4 בדצמבר 2018, משרד הבריאות הסינגפורי החל בהתייעצות כדי לקבל משוב מהציבור על ארבעה צעדים מוצעים למלחמה בסוכרת, כולל איסור על משקאות עתירי סוכר ויישום מס סוכר.
ב-10 באוקטובר 2019 בחר משרד הבריאות הסינגפורי לאסור פרסומות של משקאות בעלי תכולת סוכר גבוהה. דבר זה הופך את סינגפור למדינה הראשונה בעולם שעושה זאת. בנוסף לכל משקה מודבקת תווית המסווגת את המשקאות כ"בריאים", "נייטרליים", "לא בריאים" וייקחו בחשבון בין היתר את כמות הסוכר והשומן הרווי הכלולות במשקאות.
המס במדינות שונות > דרום אפריקה

מס משקאות ממותקים הוצע בתקציב ממשלת דרום אפריקה לשנת 2016. לאחר מכן הציגה הממשלה מס סוכר ב-1 באפריל 2018. ההיטל נקבע עבור כל גרם מעל 4 גרם ל-100 מ"ל משקה ממותק. ההיטל אינו כולל מיצי פירות.
המס במדינות שונות > תאילנד

בתאילנד מס על סוכר קיים מאז אוקטובר 2017.
המס במדינות שונות > איחוד האמירויות הערביות

באוקטובר 2017, איחוד האמירויות הערביות הנהיגה מס של 50% על משקאות קלים ומס של 100% על משקאות אנרגיה, כדי לבלום צריכה לא בריאה של משקאות ממותקים שעלולה להוביל לסוכרת.
יחד עם מיסים אלו הוסיפה הממשלה מס של 100% על סיגריות. החל מ-1 בינואר 2020, איחוד האמירויות הטילה מס על כל המוצרים המכילים סוכר או ממתיקים מלאכותיים.
המס במדינות שונות > מדינות איים וטריטוריות שונות

מדינות האיים והטריטוריות הצליחו להעביר את מיסי הסודה. כמו עם מיסי טבק, קהילות קטנות יותר הן לרוב הראשונות להעביר סוג חדש של מס.
המס במדינות שונות > מדינות איים וטריטוריות שונות > ברבדוס

ברבדוס העבירה מס סודה בספטמבר 2015, הוחל כמס בלו של 10%.
המס במדינות שונות > מדינות איים וטריטוריות שונות > דומיניקה

לדומיניקה יש מס סוכר מאז 2015.
המס במדינות שונות > מדינות איים וטריטוריות שונות > פיג'י

בפיג'י יש מס יבוא ומס בלו על סודה.
המס במדינות שונות > מדינות איים וטריטוריות שונות > פולינזיה הצרפתית

פולינזיה הצרפתית הטילה מיסים על משקאות קלים בשנת 2002.
המס במדינות שונות > מדינות איים וטריטוריות שונות > מאוריציוס

מאוריציוס הטילה מס על הסודה בשנת 2013.
המס במדינות שונות > מדינות איים וטריטוריות שונות > נאורו

נאורו יישמה מס סודה בשנת 2007.
המס במדינות שונות > מדינות איים וטריטוריות שונות > סמואה

סמואה העבירה מס על סודה ב-1984.
המס במדינות שונות > מדינות איים וטריטוריות שונות > סנט הלנה

במרץ 2014 הודיעה ממשלת האי סנט הלנה, בדרום האוקיינוס האטלנטי, כי תנהיג מכס יבוא נוסף של 75 פני לליטר על משקאות מוגזים ממותקים בסוכר עם יותר מ-15 גרם סוכר לליטר.
המדד הוצג במאי 2014 כחלק ממספר צעדים להתמודדות עם השמנת יתר באי והשכיחות הגבוהה כתוצאה מכך של סוכרת מסוג 2.
המס במדינות שונות > מדינות איים וטריטוריות שונות > טונגה

בטונגה יש מס על סודה.
ראו גם

מס פיגוביאני
מדי כדורגל

תאי בריבו במדי נבחרת ישראל
בכדורגל, מדים הוא הציוד והלבוש הסטנדרטיים הנלבשים על ידי השחקנים. חוקי פיפ"א מפרטים את המינימום הנדרש מציוד שחקן חייב להשתמש בו, וכן אוסרים על שימוש בכל דבר שעלול להיות מסוכן לשחקן או למשתתף אחר. תחרויות פרטניות עשויות לקבוע הגבלות נוספות, כגון רגולציה של גודל הלוגואים המוצגים על החולצות וכן הדרישה שבמקרה של משחק בין קבוצות עם צבעים זהים או דומים, הקבוצה האורחת חייבת לשנות ללבוש בצבע שונה.
שחקני כדורגל בדרך כלל נושאים מספרים מזהים על גבי חולצותיהם. במקור, קבוצה של שחקנים נושאת מספרים מ-1 עד 11, התואמים בקירוב לעמדות המשחק שלהם אך בכדורגל המקצועני זה כבר הוחלף בדרך כלל על ידי מספור סגל, שבו לכל שחקן בסגל מוקצה מספר קבוע למשך עונה. מועדונים מקצועיים גם בדרך כלל מציגים את שמות המשפחה או הכינויים של השחקנים על חולצותיהם, מעל (או לעיתים רחוקות, מתחת) למספרי הסגל שלהם.
מדי הכדורגל התפתחו באופן משמעותי מאז ימי הספורט הראשונים, כאשר השחקנים בדרך כלל לבשו חולצות כותנה עבות, ניקרבוקרים ונעלי עור קשוחות וכבדות. במאה ה-20, הנעליים הפכו קלות ורכות יותר, המכנסיים נלבשו באורך קצר יותר, והתקדמויות בייצור בגדים ובהדפסה אפשרו ייצור של חולצות בסיבים סינתטיים קלים יותר עם עיצובים צבעוניים ומורכבים יותר. עם עליית הפרסום במאה ה-20, לוגואים של חסויות החלו להופיע על החולצות, וחולצות רפליקה הופכות זמינות לרכישה עבור האוהדים, מה שייצר הכנסות משמעותיות למועדונים.
המחזור המשולש

המחזור המשולש הוא כתב יד מאויר של תפילות ופיוטים לחגים ולשבתות מיוחדות בנוסח אשכנז שנוצר באזור האגם קונסטנץ במדינת באדן-וירטנברג שבדרום גרמניה בין השנים 1322 - 1330.
מחזורי תפילה מאוירים שכללו תפילות ופיוטים עבור כל אחד מהחגים ועבור שבתות מיוחדות הופיעו בקהילות יהודיות בגרמניה החל מהמאה ה-13. המשותף לכל כתבי היד המאוירים הללו היה גודלם, אושר העיטורים ומחירם הגבוה. מסיבה זאת סבורים החוקרים כי מחזורים אלה הוזמנו על ידי קהילות לשימוש החזנים בבית הכנסת, ולא על ידי אנשים פרטיים.
תיאור המחזור > הרכב המחזור

המחזור המשולש השתמר בשלושה כרכים (ומכאן שמו) היוצרים יחד מחזור שלם:
הכרך הראשון שייך לאוסף דוד קאופמן ומוחזק בספריית האקדמיה ההונגרית למדעים בבודפשט. הוא כולל תפילות לשבתות מיוחדות, לפורים ולפסח ואת מגילת שיר השירים. יצירה זאת פורסמה לראשונה בשנת 1898 בווינה על ידי היסטוריון האומנות יוליוס פון שלוסר (Julius von Schlosser) בהקדמה שלו ל"הגדת סרייבו".
הכרך השני מוחזק בספריית המוזיאון הבריטי בלונדון וכולל תפילות ופיוטים לחג השבועות ואת מגילת רות הנקראת בחג זה, ותפילות ופיוטים לימי חג הסוכות ואת ספר קהלת הנקרא בחג זה.
הכרך השלישי מוחזק בספרייה הבודליאנית באוניברסיטת אוקספורד וכולל תפילות ופיוטים לראש השנה וליום הכיפורים. הוא נרכש על ידי הספרייה בשנת 1848 יחד עם כל תכולתה של ספרייתו של היימן יוסף מיכאל.
בהיעדר קולופון, מסתמך תיארוך כתיבת המחזור על ניתוח הסצנות המתוארות במחזור ועל מקור הפיוטים.
שלושת הכרכים דומים זה לזה בגודל, בסגנון האומנותי, בצורת הכתב ובאסכולה התאולוגית.
על פי הניתוח הסגנוני, סבורים שהאיורים בוצעו על ידי שתי קבוצות אומנים שעבדו באותו בית מלאכה וסביר להניח כי חלק מהמאירים היו נוצרים.
על פי ניתוח פליאוגרפי נקבע כי הטקסט העיקרי והפירושים הם פרי עבודתו של סופר אחד. רמזים לשמו של הסופר, חיים, נמצאים בסוף הפרשנות למגילת רות, במשפט "חזק חיים לא יינזק" ובברכה הראשונה שלפני קריאת שמע, שם המילה "חיים" מודגשת.
תיאור המחזור > הטקסטים

הטקסטים כוללים תפילות, פיוטים ופירושים. שלושת כתבי היד נכתבו על קלף, כאשר הטקסט המרכזי (התפילה או הפיוט) כתובים בכתב אשכנזי מרובע, בדיו בצבעים חום כהה וחום בהיר בטור אחד, 26 שורות לעמוד. הפירושים וההוראות שונות נכתבו בשולי העמודים בכתב יד עגול.
תיאור המחזור > הטקסטים > הפיוטים

הפיוטים המועתקים במחזור הם בעיקר "יוצרות" ו"קרובות". חלק מהפיוטים הם פרי עטו של הפייטן הארץ ישראלי רבי אלעזר בירבי קליר, בן המאה השביעית והם נשתמרו במקצת קהילות אשכנז עד ימינו אנו. אחרים נכתבו על ידי רבי שמעון בן יצחק בן אבון ממגנצא בן המאה העשירית ועל ידי רבי מאיר ב"ר ברוך מרוטנבורג הידוע בשם המהר"ם מרוטנבורג בן המאה ה-13. הפיוט "אתי מלבנון כלה" נכתב על ידי בנימין בן זרח סביב שנת 1050 באיטליה או בגרמניה ומשלב בתוכו פסוקים משיר השירים.
תיאור המחזור > הטקסטים > הפירושים

הפירושים למגילת רות ולספר קהלת הם של רבי יוסף קָרָא בן שמעון בן חלבו, מחכמיה הבולטים של צפון צרפת בסוף המאה ה-11.
תיאור המחזור > האיורים

במחזור המשולש כמה סוגי איורים:
תיאור המחזור > האיורים > לוחות המעטרים את המילה הראשונה בפיוט או בתפילה.

עיטור המילה הראשונה בתפילה או בפיוט היה שכיח בדרום גרמניה בסביבות שנת 1300. הלוחות מעוטרים בענפי אלון וגפנים, בפרחים, במגילות, בצורות גאומטריות, בתנינים, בכלבים, בפילים, בסוסים, באריות ובדרקונים גרוטסקיים בעלי ידי אדם, כפות ידיים ואצבעות ארוכות וזנבות הכרוכים סביב הענפים. רקע הלוחות כחול, זהב או אדום. צביעת שטחים קטנים בגוונים שונים של צהוב, ירוק, כחול, אדום וקווי המתאר של הדמויות ובגדיהם מזכירים את סגנון כתבי היד המאוירים הנוצריים בדרום גרמניה בתחילת המאה ה-14.
בכרך הראשון יש ארבעה עשר לוחות המעטרים את המילה הראשונה, בכרך השלישי יש תשעה לוחות המעטרים את המילה הראשונה.
תיאור המחזור > האיורים > דמויות אדם

כתבי יד מאוירים בדמויות אדם וחיות שכיחים באומנות היהודית באירופה במאות 13 עד 15 וניתן לראות באומנות זאת השפעה נוצרית. כתב היד המוקדם ביותר המאויר בדמויות אדם הוא הפרשנות לתנ"ך של רש"י שהופק בגרמניה בשנת 1233.
בכרך הנשמר בספרייה הבודליאנית אין איורים בהם מופיעות דמויות אדם.
סבורים שהתמונות בהן מופיעות דמויות אדם בכרך הנשמר בספריה ההונגרית ובכרך הנשמר במוזיאון הבריטי בוצעו על ידי אומנים בכירים בסדנה, בעוד שאלה בהן מופיעות המפלצות והעיטורים הפשוטים בוצעו על ידי שוליות.
פני אדם מעוותים הדומים לפני ציפורים או בעלי חיים, כפי שמצוירים במחזור המשולש, היו שכיחים בכתבי יד מאוירים נוצריים ברבע הראשון של המאה ה-14 והם הופיעו גם במחזור ורמייזא (השליש האחרון של המאה ה-13) ובהגדת ראשי הציפורים (סוף המאה ה-13). קיימות סברות שונות לתופעת הסתרת פני האדם מאחורי מסכה של ראשי בעלי חיים בכתבי יד יהודיים, אך בשלב זה לא נאסף עדיין מספיק חומר אומנותי והיסטורי המאפשר מתן הסבר מבוסס.
בולט במיוחד הדמיון בין דמויות האדם, דוגמת דמותו של משה, בתמונת קריעת ים סוף בכרך הראשון ובתמונת מעמד הר סיני בכרך השני. הנשים בעלות פני בעלי חיים בכרך הראשון דומות לאלה המתוארות בכרך השני.
המילה הראשונה בפיוט "אתי מלבנון כלה", הנאמר בקהילות אשכנז בשבת הגדול, מעוטרת בלוח המתאר קרב בין שני אבירים הנושאים את השלטים ההרלדיים של אוסטריה ושל בוואריה. סבורים כי הציור קשור לקרב שנערך במולדורף ((Mühldorf am Inn) ב-28 בספטמבר 1322 בין פרידריך היפה (בגרמנית: Friedrich der Schöne) לבין לודוויג הרביעי, קיסר האימפריה הרומית הקדושה. סברה זאת מאפשרת לתארך את כתיבת המחזור לתחילת המאה ה-14.
תיאור המחזור > האיורים > סמלי מזלות ועבודות הנהוגות בחודשים המקבילים

פסיפסים של גלגל המזלות נמצאו בישראל על רצפתם של כמה בתי כנסת מתקופת המשנה והתלמוד. לפי המסורת היהודית לכל מזל מתאים חודש בלוח השנה העברי, למרות אי הדיוק הנובע מהקבלת חודשים ירחיים לתנועת השמש אל מול הכוכבים. האומנים שעיטרו את המחזור המשולש שאפו את השראתם מסמלי המזלות ומעבודות חודשי השנה כפי שהוצגו בלוחות שנה נוצריים בגרמניה במאות ה-13 וה-14. הפעילויות שהוצגו היו קשורות לעבודות חקלאיות, פעילות נופש ופנאי וחגיגות.
בכרך הראשון, בפרשנות לשני הפיוטים על הטל, פרי עטו של אלעזר הקליר, הנאמרים ביום הראשון של חג הפסח אחרי תפילת הטל, משולבים במסגרות עגולות סמלי המזלות ליד העבודות הנהוגות באותו חודש. אותם סמלי מזלות, אך ללא העבודות הנהוגות באותו חודש, מופיעים גם בכרך השני, בהמשך לפיוט תפילת הגשם הנאמר בתפילת מוסף של שמיני עצרת.
קיים דמיון רב בין ייצוג המזלות בשני כרכים אלה לבין ייצוגם בכתבי יד מאוירים נוצריים של אותה התקופה. יוצאים מן הכלל הם סמל מזל תאומים וסמל מזל סרטן.
התאומים מתוארים כשתי דמויות בעלות ראש כלב המחזיקות יחד פרח. ראשה של אחת הדמויות מכוסה במטפחת, רמז לכך שדמות זאת היא אישה. יש סבורים כי המקור לייצוג זה באומנות האסלאם, אך הנושא דורש מחקר נוסף. המלאכה האופיינית לחודש סיוון היא בַּזְיָירוּת, (שימוש בבזים לציד עופות ובעלי חיים קטנים), מלאכה שנהוגה בחברה הגרמנית אך לא בחברה היהודית.
ייצוג הסרטן בדמות בעל חיים היברידי לו ראש וגוף של זאב, גפיים של גריפון וזנב של דג לא נמצא באף כתב יד מוכר.
תיאור המחזור > האיורים > תמונות בעלות תוכן תנ"כי

הלוח המעטר את המילה הראשונה בפיוט "אדון אמנני" מאת שמעון בר יצחק, המבוסס על ספר משלי, פרק ח', פסוקים כ"ב–כ"ט, הנאמר בחג השבועות, צויר על פי פרשנותו של רבי אליעזר לפסוקים:[דרושה הבהרה]
"וּמֹשֶׁה עָלָה אֶל-הָאֱלֹהִים וַיִּקְרָא אֵלָיו יְהוָה מִן-הָהָר לֵאמֹר כֹּה תֹאמַר לְבֵית יַעֲקֹב וְתַגֵּיד לִבְנֵי יִשְׂרָאֵל" (שמות, י"ט, ג') וגם "וַֽיְהִי֙ ק֣וֹל הַשֹּׁפָ֔ר הוֹלֵ֖ךְ וְחָזֵ֣ק מְאֹ֑ד מֹשֶׁ֣ה יְדַבֵּ֔ר וְהָאֱלֹהִ֖ים יַעֲנֶ֥נּוּ בְקֽוֹל" (שמות, י"ט, י"ט).
בציור קיימת הפרדה בין נשים לגברים. הגברים חובשים לראשם את הכובע שיהודי גרמניה נדרשו לחבוש על פי חוק החל מהמאה ה-13 ולנשים פני ציפורים.
הסצנות המתוארות בלוח הפותח את מגילת רות נקראות מימין לשמאל כמקובל בכתבי היד העבריים. הן מספרות את סיפורה של רות המגיעה לאחד משדותיו של בועז בחיפושה אחר שדה בו תוכל ללקט שיבולים אחר הקוצרים כפי שנהגו עניי ישראל באותם ימים. בסצנה הימנית עומדת אישה (רות) בעלת כיסוי ראש, המחזיקה בידה מגל, ולידה שיבולים שלא נקצרו, על פי הפסוק " וַֽתַּעֲמ֗וֹד מֵאָ֤ז הַבֹּ֙קֶר֙ וְעַד־עַ֔תָּה זֶ֛ה שִׁבְתָּ֥הּ הַבַּ֖יִת מְעָֽט" (רות ב, ז). מולה עומד בועז המניף מגרפה בידו השמאלית ובימנית מסמן מחוות ברכה. באמצע למטה אחד ממשרתי בועז יוצר אלומה ונערה הולכת אחרי הקוצרים ואוספות שיבולים. בסצנה השמאלית רות עומדת מול בועז ו"נַֽעֲר֔וֹ הַנִּצָּ֖ב עַל־הַקּוֹצְרִ֑ים" ומבקשת רשות ללקט.
באיור זה לגברים יש פנים רגילות ולנשים פני בעלי חיים.
הלוח מעטר את המילה הראשונה בפיוט "ויושע שושני פרח" לרבי שמעון בר יצחק, יוצר ליום שביעי של פסח, המבוסס על ספר תהלים, פרק קי"ד.
על פי המסורת, ביום השביעי של חג הפסח נבקע הים לבני ישראל. האומן ממחיש בציורו את האירוע כפי שמתואר בספר שמות, פרק י"ד, פסוקים ט"ו–ל"א ופרק ט"ו. משה מרים את ידו והים נבקע. בני ישראל עוברים "בְּת֥וֹךְ הַיָּ֖ם בַּיַּבָּשָׁ֑ה וְהַמַּ֤יִם לָהֶם֙ חוֹמָ֔ה מִֽימִינָ֖ם וּמִשְּׂמֹאלָֽם". הגברים עוברים ראשונים והנשים בעקבותיהם, בעוד כל חילותיו של הפרעה טובעים בים.
מרים, אחות אהרן, צועדת בראש הנשים ובידה התוף: "וַתִּקַּח֩ מִרְיָ֨ם הַנְּבִיאָ֜ה אֲח֧וֹת אַהֲרֹ֛ן אֶת־הַתֹּ֖ף בְּיָדָ֑הּ וַתֵּצֶ֤אןָ כׇֽל־הַנָּשִׁים֙ אַחֲרֶ֔יהָ בְּתֻפִּ֖ים וּבִמְחֹלֹֽת".
הגברים והנשים לבושים בגדים אופייניים למאה ה-14 בגרמניה. הגברים חובשים את "כובע היהודים". לנשים פני בעלי חיים.
תיאור המחזור > האיורים > עיצוב גרפי של טקסט

בספרות ימי הביניים שקדמה להמצאת הדפוס, נהוג היה לעצב את שורות הטקסט בדמותם של תשמישי קדושה: גביעים, נרות, רימונים ועוד (אידאוגרפיה או בלטינית: Carmen figuratum). במחזור המשולש, על כל כרכיו נעשה שימוש רב בצורת עיטור זאת.
הערות שוליים

↑  המחזור המשולש - אתר המצגות של אסף פלר (בעברית)
1 2  Bezalel Narkiss, A TRIPARTITE ILLUMINATED MAHZOR FROM A SOUTH GERMAN SCHOOL OF HEBREW ILLUMINATED MANUSCRIPTS AROUND 1300
1 2 3  MS. Michael 619 - Hebrew and Judaica Manuscripts, hebrew.bodleian.ox.ac.uk
↑  המחזור המשולש - אתר המצגות של אסף פלר (בעברית)
1 2  המחזור המשולש - אתר המצגות של אסף פלר (בעברית)
1 2 3  Bezalel Narkiss, A TRIPARTITE ILLUMINATED MAHZOR FROM A SOUTH GERMAN SCHOOL OF HEBREW ILLUMINATED MANUSCRIPTS AROUND 1300
↑  העיטור והאיור בכתבי היד היהודיים, באתר www.daat.ac.il
↑  Bezalel Narkiss and Aliza Cohen-Mushlin, The Illumination of the Worms Mahzor
↑  אלעזר ביריבי קיליר, טל תן לרצות
↑  המחזור המשולש - אתר המצגות של אסף פלר (בעברית)
↑  Danielle, Zodiac Signs and Labour of the Months in Medieval Miniatures, Astrology and Art, ‏2014-01-10 (באנגלית)
↑  יוצרות - שמעון בר יצחק | מפעל המילון ההיסטורי, באתר maagarim.hebrew-academy.org.il
↑  מתן תורה בכתבי יד יהודיים בימי הביניים
↑  Visual Midrash | Tripartite Mahzor (Add. 22413): Opening of the Book of Ruth - Visual Midrash, talivisualmidrash.org.il (באנגלית אמריקאית)
↑  יוצרות - שמעון בר יצחק | מפעל המילון ההיסטורי, באתר maagarim.hebrew-academy.org.il
| --- | --- |
בקרת זהויות :  NLI: 987009950593605171  LCCN: n2008043636  VIAF: 174756413   WorldCat (עם VIAF): 174756413 
המילה מלך ביוצר של יום ראשון של ראש השנה מעוטרת באייל, רמז לפרשת עקדת יצחק הנקראת ביום השני של ראש השנה
איור לפיוט "אתי מלבנון כלה"
נשים בעלות ראשי חיות וגברים בעלי פני אדם בתיאור מעמד הר סיני המעטר את המילה הראשונה בפיוט "אדון אמנני"
מזל תאומים והבייזנות בכרך הראשון
התפוצה היהודית-הספרדית במזרח אירופה

שער הכניסה של בית העלמין היהודי-ספרדי בבוקרשט
התפוצה היהודית-הספרדית במזרח אירופה מנתה בשיאה אלפים בודדים של יהודים שעוד הזדהו כספרדים ושמרו על נוסח תפילה ומנהגים שונים מיהדות מזרח אירופה, שמנתה אז כמה מאות אלפים (שחלקם ממגורשי אשכנז או שהיו לא-אשכנזים שהתערבבו עמם ושאימצו את נוסח יהדות זו).
היסטוריה > ראשית התפוצה

אגדה מן המאה ה-16 מספרת כי הגירת יהודים לפולין הותרה בשל בקשתם של 5 רבנים מיהדות גרמניה בשנת 889, שהיו בעצמם נצר ליהודי ספרד (לפי שמות משפחותיהם), מנסיך פולין.
עוד טרם גירוש ספרד וגירוש פורטוגל הגיעו כמות קטנה של יהודים ספרדים למזרח אירופה, שהגיעו כסוחרים (ידוע סיפורו של אברהם בן יעקב הספרדי שעבר במסעותיו בפולין ב-966).
היהודים הספרדים הגיעו למזרח אירופה, אם כי בכמות קטנה, בעיקר בשל מקרי רדיפה כמו בפרעות קנ"א. למשל, הלווים בני משפחת הורביץ מייחסים את שורשיהם ליהודי בשם רבי זרחיה הלוי שנמלט מג'ירונה לצרפת בשל המהומות ב-1391 ואילו צאצאיו נדדו לעיירה הורוביץ בצ'כיה.
בשנת 1473 הגיע לחצרו של שליט נסיכות מולדובה, שטפן הגדול, הרופא הנכבד "יצחק בק" (Isaac beg), שתואר כ"ספרדי בן האמונה היהודית". יצחק בק בא בשליחותו של אוזון חסן, השאה של פרס הטורקמנית שניסה להשיג בני ברית נגד הסולטאן מהמט השני. מצוין בהקשר זה שרבים מהרופאים היהודים באימפריה העות'מאנית שימשו, בנוסף להיותם רופאים, גם כיועצים פוליטיים, דיפלומטיים, אנשי עסקים ובנקאים.
היסטוריה > המאה ה-16

בניגוד לטענה לפיה "פולין קלטה יהודים-ספרדים רבים", עולה כי מספרם של הנ"ל היה קטן מאוד יחסית לשאר הקהילות היהודיות במקום, אולם השפעתם של אלה שנחשבו לאליטה, הביאה להם יוקרה שרבים מיהודי פולין רצו קשר אליה. חלק מיהודי גרמניה היו בעלי שם המשפחה הגרמני "שפניאר" שפירושו: "ספרדי". במזרח אירופה קיים גם שם המשפחה היהודי "Sfard" שלכאורה משמר בעיוות קל את המילה העברית "ספרד".
לאחר הגירוש מצאו עצמם מספר מועט של יהודים ספרדים במזרח אירופה; בעיקר לאחר גירושי יהודי אשכנז (גרמניה) למדינות האיחוד הפולני-ליטאי. מספרם בפולין ובליטא היה כמה מאות ואילו בשל רקעם המקצועי (רופאים, בנקאים, מתורגמנים וכו') והמסחרי עם האימפריה העות'מאנית וארצות דוברות ערבית ושליטתם בשפות זרות שונות זכו כמיעוט ליחס מועדף על ידי מלך פולין, ביחס ליהודי מזרח אירופה ומגורשי אשכנז. הם זוהו בשמות ייחודיים או בכינויים כגון "זפרדי" (Szafaradi - עיוות הפולנית למילה העברית "ספרדי"), "האיטלקי" (אף על פי שלא בהכרח שהגיעו לשם מאיטליה).
עם כיבוש הונגריה על ידי האימפריה העותמאנית, חל גל הגירה של יהודים שהזדהו כ"ספרדים" מן האימפריה להונגריה. כ-800 יהודים חיו בהונגריה בשנת 1580 כשמתוכם שליש נחשב ל"ספרדים" והגיע למטרות מסחר. היהודים הספרדים הובילו לקשר בין יהדות הונגריה לבין קהילות ישראל בבלגרד ובשאר הבלקן; הרב אפרים בן יוסף הכהן, מנהיג יהודי הונגריה שישב בבודה ("בודון" בפי הספרדים), אימץ את נוסח הספרדים וחלק ממנהגיהם.
ב-1588, שמונה שנים מאז שנוסדה, התיישבו יהודים ספרדים ופורטוגלים בזמושץ'. אבותיהם גורשו בשלהי המאה ה-15 ומאז חיו באיטליה (בעיקר בוונציה) ובאימפריה העות'מאנית ובניהם התגלגלו לזמושץ'. הללו קיבלו אמנציפציה ופטור ממס למשך 25 שנים עבדו במקצועות נעלים יותר מן היהודים האשכנזים והלא-אשכנזים, והורשו להחזיק מקרקעין ולבנות לעצמם בית עלמין ואילו הורו לקלוט אך ורק יהודים ממוצא ספרדי ופורטוגזי אל קהילתם בהוראת השלטונות שראו רק בהם "גורם יהודי רווחי". היהודים הספרדים של זמושץ' היו הקהילה הספרדית הצפונית ביותר במזרח אירופה. הם מנו בין 20 ל-30 נפש. חלקם שהו ברוב הזמן מחוץ לעיר, בעודם בנסיעות לצורכי מסחר ברחבי פולין.
בשל יחסיו הטובים והרווחיים של דון יוסף נשיא עם מלך פולין, הותרה הגירתם של כמה סוחרים יהודים ספרדים מטורקיה לפולין.
עד המאה ה-16 היה המושג "פרנקים" כינויים של יהודים מאירופה בפי יהודי ספרד ובספרותם, עם מעברם של יהודים ספרדים דוברי לאדינו ושל רומניוטים ויהודים דוברי פרסית למזרח אירופה החלו יהודי מזרח אירופה להשתמש במושג "פרנקו" כלפי אותם היהודים-הספרדים והיהודים האחרים.
היסטוריה > המאה ה-17

בשנות העשרים של המאה ה-17 התפרקה הקהילה היהודית הספרדית בזמושץ' בשל חובות כבדים שנצטברו לרעתם בשל הלוואות שלא החזירו לווים פולנים. שרידי הקהילה הספרדית נטמעו במהגרים האשכנזים הרבים שפקדו את העיר ונעלמו מהנוף הייחודי.
לאחר שחרורה של הונגריה מן העול העותמאני נדדו רוב יהודיה הספרדים והלא-ספרדים שהיגרו מתחומי האימפריה חזרה אל תחומי האימפריה להמשיך שם בסחר אותו ביצעו בהונגריה.
במהלך המאה ה-17 כונו בני הקהילה הספרדית בפולין בשם "הפורטוגלים" בשל היותם מהגרים יהודים-ספרדים ויהודים-פורטוגלים שחיו מאות שנים כאנוסים עד שנמלטו משם והתמקמו בהולנד; ממנה היגרו למזרח אירופה כמתווכים בסחר הבינלאומי. [דרוש מקור][מפני ש...]
לקראת סוף המאה ה-17 ותחילת המאה ה-18 חצו מהגרים יהודים ספרדים את הדנובה צפונה והתיישבו בנסיכות ולאכיה, בעיקר ביישובים שעל שפת הדנובה או בקרבתה - בטורנו סברין, בקורביה, בקאלאפאט, בסיליסטרה, בקראיובה, בפלוישט, בטורנו מגורלה, בג'יורג'יו, בקלראש, בבוקרשט ובקונסטנצה. ביישובים אלה נוצרו קהילות יהודיות עם בתי תפילה, בתי ספר ובתי עלמין נפרדים.
יאן ד'אקוסטה (או "יאן לקוסטה") היה ליצן חצר ממוצא יהודי-ספרדי, ככל הנראה יליד סלא שבמרוקו שנדד ברחבי אירופה לצד אביו ונתן שיעורי נימוסין לאצילים בטרם פעל ברוסיה בשירותם של הצארים פיוטר הגדול, אנה איוואנובנה ושל העוצר ארנסט בירון. בחלוף הזמן, המיר את דתו לנצרות פרוסלאבית.